
LUPTELE NAŢIONALE DIN CELĂLALT VEAC: 
BUCOVINA CARE A FOST ȘI CARE VA SĂ FIE 


Am publicat în Transilvania Nr. 5—6 din anul trecut un studiu 
despre Bucovina, analizându-i caracterul etnic şi naţional în lumina 
faptelor istorice, în lumina datelor statistice şi a aspectelor ei sociale 
şi culturale. Bucovina a fost de-a-lungul veacurilor şi a rămas o fară 
românească, prin tot trecutul ei, dar mai ales prin valoarea şi superio- 
ritatea populațiunii ei băștinașe faţă de toate acele frânturi de neamuri 
care au fost așezate alăturea de ea în timpul stăpânirii austriace şi mai 
dinadins în deceniile când raţiuni de stat habsburgic au făcut din Țara 
Fagilor, subt raport politic şi administrativ, parte integrantă a Galiției 
Polonilor, în parte mare ucrainene și înțesate de Evrei. 

O ţară nu este numai o bucată din scoarța pământului, cuprinsă 
cu bogăţiile ei naturale între anumite hotare geografice, ea este inainte 
de toate suflet omenesc. Suiletul acesta, creator de tradiţie, creator de 
ordine socială şi creator de opere de cultură şi de civilizaţie, este cel 
mai ales şi cel mai preţios dintre toate rodurile pământului. Subt acest 
raport Bucovina poartă în întregimea ei, în toată extensiunea ei crono- 
logică şi spaţială pecetea duhului românesc, Nu desmint realitatea 
aceasta nici statisticile de tot felul, n'au putut-o desființa nici coloni- 
zările repetate de elemente eterogene, n'au putut-o îneca nici vacarmul, 
cu răsunet continental câteodată, al acaparatorilor gălăgioşi, care işi în- 
chipuiau că trebue să fie numai pe cât se poate de îndrăzneţi, pentru 
ca Bucovina să devie pământ din altă ţară decât a României. Când 
însă zorile altor vremuri s'au ivit, autoritatea austriacă ființând încă dela 
hotarul Nistrului de miază-noapte până în spre hotarul Bârgaielor ar- 
deleneşti şi al Păllinișului moldovenesc la miază-zi, fără insă ca să mai 
poată ţinea în silnică ascultare un popor întreg, Bucovina toată s'a 
găsit dintr'odată și spontan, în Constituanta ei din 27 Octomvrie 1918, 

înlăuntrul României întregite, iar crainicii ei duceau vestea mântuirei 
deopotrivă Regelui şi guvernului la laşi, ca şi consiliilor şi comitetelor 
noastre naționale din Transilvania şi fraţilor din Basarabia. 

La 27 Octomvrie 1918 tratatele de pace n'au fost încheiate încă, 
nici una dintre marile puteri care le-au semnat apoi nu-şi avea emi- 
sarii în Bucovina păzită încă de impărătescul ei guvernator, contele Etz- 
dori, și nici guvernul nostru din laşi şi nici armata noastră nu avu- 
sese încă prilejul să intervină în afacerile ei. Armata română, chemată 
de Consiliul Naţional ales de Constituantă, şi-a făcut intrarea la Cer- 
năuţi numai în 11 Noemvrie 1918.) 

Infăţişată statistic, într'un mozaic de cifre în care se aşează gru- 
puri etnice mai mărunte și minuscule alături de altele mai mari, Bu- 
covina apare mult mai impestrițată decât dacă faci o călătorie prin ea, 
dintr'un capăt în celalalt. In perspectiva statisticilor, văzută numai în 
funcţie de valoarea aritmetică a cifrelor — şi numai într'o concepţie 
arhimaterialistă vieaţa socială poate fi doar o problemă de calcul ma- 
tematic — Bucovina poate să pară alta decât în trăirile proprii ale omului 
umblat la faţa locului. 

Nu voiu înşira aici din nou lucruri pe care le-am mai spus în 
studiul meu din „Transilvania“. Alături de Români se găseşte în Buco- 
vina o numeroasă populaţiune ucraineană şi huţănească, până mai ieri 
Germanii repatriați acum trăiau într'un şir de sate și pe la orașe, pre- 


tutindeni hălăduia Evreul, așezări slovace sau de Poloni, Unguri, Li- 
poveni și Armeni și-au găsit loc acolo, Se părea că Bucovina se trans- 


formă intr'un fel de bâlciu al tuturor naţiilor de sub coroana impă- 
raților dela Viena. Austriacii o și numeau câteodată cu oarecare satis- 
facţie şi mândrie o „Austrie in miniatură”. 

Austria în miniatură, a fost un vis urit al altor vremuri, menit 
să sfâșie haina românească a Bucovinei, să arunce zăbranicul uitării 
peste tot ce-i amintea trecutul moldovenesc şi să sfarme puterea lespe- 
zilor de pe mormintele voievodale dela Rădăuţi, ale Bogdăneştilor ma- 
ramureșeni întemeictori ai Moldovei, de pe mormintele dela Putna, 
Suceviţa şi cele ale altor intemeietori și adăugători de cultură moldo- 
venească şi de lăcaşuri sfinte: Moldoviţa, Solca, Dragomirna, Arbore, 
Suceava... Acești ctitori mari au făcut doară din Bucovina cel mai 
bogat colţ de țară în opere de veche creaţie românească, cu arhitectura şi 
pictura lor de sclipitoare concepție artistică, cu belșugul lor de odoare 
prețioase in care stărue evlavia unui neam în revărsări de subtilă 
poezie, cu cărţile lor de o neîntrecută tehnică miniaturistă şi caligra- 


1) V. broşura mea Cincisprezece ani dela Unirea Bucovinei, Cernăuţi 1933. 

fiică, cu vechile biblioteci în care s'au aşezat alăturea de tipărituri şi 
manuscrise moldovenești altele din Ardeal și Ţara- Românească, cu şcoa- 
lele de temeinică învățătură ca ceea a lui Vartolomei Măzăreanul, pe 
care Austria a găsit-o la Putna în plină activitate încă, cu toate acele 
mărturii de bucurie şi de dor de vieață, de avânt al Gândului, de cu- 
mințenie, de hărnicie şi - de vitejie şi de vreri de biruință. Bucovina 
aceasta cuprinde comori care au stârnit curiozitatea şi admiraţiune în 
toate ţările civilizate ale lumii. 


Infăptuiri de altădată, pe când Bucovina şi Bucovinenii erau încă 
pe locurile de obârşie ale Moldovei temeinică aşezare moldovenească 
la miază-noapte-răsărit, iar nu o anexă austriacă încolţită și hărțuită de 
toți pe câţi i-a vânturat stăpânirea nouă prin meleagurile ei! Dar 
Bucovina de după 1775? Un titlu de glorie al acestei Bucovine ro- 
mâneşti rămâne că în toate clipele hotăritoare pentru soarta neamului 
nostru ea a înțeles, ca în Octomvrie 1918, să fie nu o „Austrie”, ci: 
0 „Românie mare în miniatură”, 

Când în toiul conilictelor dintre Ruși și Turci și a proiectelor de 
desmembrare a Poloniei se prevedea că multe dintre hotarele politice 
din răsăritul Europei se vor schimba, se pare că răpirea Bucovinei a 
fost o idee, pusă apoi în circulaţie la Viena, care a răsărit în 1761 
mai întâi la Sibiu în mintea lui Adolf Buccow, faimosul general-co- 
mandant trimis în Transilvania să înăbușe răscoala ortodoxă a popii 
Sofronie. din Cioara. Când răpirea aceasta a fost aproape dusă până 
la sfârşit, impărăteasa Maria Theresia însăși făcea mărturisirea următoare, 
intr'o scrisoare din 4 Februarie 1775: „In afacerile care privesc Mol- 
dova, nu avem nici un pic de dreptate... Mărturisesc că nu știu cum 
vom ieși de aici; cu greu în mod onorabil, iar lucrul acesta îmi pri- 
cinuește dureri nespuse“ („Die moldauischen Angelegenheiten, ,., în 
denen wir vollstăndig in Unrecht sind... Ich gestehe, ich weiss nicht, 
wie wir uns noch herausziehen werden; schwerlich ehrenvoll und das 
schmerzt mich ganz unaussprechlich”).!) 


De unde ar fi putut să vină biruitoare resurecțiunea naţională îm- 
potriva acestei împărătești imoralităţi şi a sistemului oficial de înstrăi- 
nare care a urmat după ea? Societatea românească nu se reculesese 
incă de loviturile grele pe care le primise în cele 2—3 decenii din 
preajma lui 1700 şi care ne-au prefăcut secolul XVIII în „veac de iluzii 
pierdute, de orgoliu jignit, de umiliri haine și de avânturi frânte“, cum 


1) Citez după N. lorga : Histoire des Roumains de Bucovine & partir de Lannexion 
aulrichienne (1175—1914), lassy 1917, p. 38, lucrare de foarte bune informaţii cu pri- 
vire la lucrurile de care ne ocupăm în expunerea noastră. 

spuneam în altă parte.!) Principatele noastre se găseau incă în invăl- 
mășeală fanariotă, și Transilvania însăşi, care nu ajunsese încă nici 


până la acel Supplex libellus Valachorum din 1791, nu era mai puţin! 


învălmășită. Noi n'am avut nici o biruinţă naţională mare, fără de 
coordonarea eforturilor neamului întreg, de pretutindeni. Nici nu pot 
să-mi închipuiu o inălțare sau prăbuşire, fără ca să ne avem cu toţii 
partea de merit sau de vină. Vremurile mai bune erau în pregătire de 
abia. In Bucovina îndreptarea în spre ele se putea aștepta deocamdată 
doar dela boieri şi dela biserică, 

Cei mai mulți dintre boieri au părăsit Bucovina, unii păstrându-şi 
totuși moşiile bucovinene şi lăsându-le în seama unor arândași. Alţii au 
rămas pe loc sau au revenit din Moldova la proprietăţile lor, Intre aceștia 
se distinge mai ales ramura bucovineană a Hurmuzăcheştilor. Cernauca 
lor a fost incă in 1821 un centru de întâlnire a refugiaților moldoveni, 
în frunte cu mitropolitul Veniamin Costache, care nu înțelegeau să ia 
parte la revoluţia lui Ipsilanti pentru izbânda cauzei greceşti, ci voiau 
să-și servească neamul lor. Mulţi alţii s'au răsfirat prin Bucovina întreagă, 
mai ales la Suceava și Cernăuţi. Românul bucovinean este foarte pri- 
mitor. Îl găseşti întotdeauna cu brațele deschise, gata să imbrăţişeze și 
să primească la el un frate venit din altă parte. 


Refugiații moldoveni s'au întrunit la inceputul lui Octomvrie 1821 
în mare sfat la Cernăuţi, în frunte cu Dumitrache şi Sandu Sturdza, 
Alecu Balș, Dumitrache Ghica, Petrachi Roset, Constantin Cantacuzino 
şi alţii.) De atunci Bucovina a lost înfrigurată de un dor de libertate, 
nu numai pentru ea, ci pentru neamul întreg. Deși infrigurarea aceasta 
nu s'a putut traduce încă într'o acţiune hotărită și de obștească con- 
ştiinţă, 1821 este anul de naştere a Bucovinei luptătoare pe planul 
intereselor generale şi mari ale neamului, 


Și biserica bucovineană se găsea atunci, precum vom vedea îndată, 
în preajma emancipării de subt o tutelă sfidătoare prin aroganţa și 
imoralitatea ei. 

Bucovina se impărțea din punct de vedere bisericesc în 1775 intre 
două eparhii moldoveneşti. Partea de miazăzi era în grija unui delegat 
al Mitropolitului dela Iași, acest dichiu — 2izatoş — avându-și reşe- 
dința la Suceava, Partea de miazănoapte aparţinea vechii episcopii 
dela Rădăuţi, care avea însă subt păstoria sa şi sate rămase în stă- 
pânirea Moldovei. Situaţia aceasta n'a fost pe placul lui Enzenberg, 


1) Limpeziri. Extras din vol. omagial |. Lupaş, Buc. 1941, p. 15. 
?) 1. Nistor, Un capitol din vieața culturală a Românilor din Bucovina, An. Ac. 
Rom., Bucureşti 1916, p. 40. 

guvernatorul militar al Bucovinei, care ar fi dorit să facă tot binele 
provinciei sale, dar cu o singură condiţiune : ca să se lepede de orice 
legătură cu Moldova. Episcopul Rădăuţilor Dosoftei Herescu a fost convins 
de Austriaci că mitropolitul Moldovei Gavril Callimachi a renunţat la 
toate drepturile sale ierarhice asupra Bucovinei și a fost numit episcop 
nexempt“ al Bucovinei întregi, adică episcop cu desăvârșire neatârnat, 
ceea ce fireşte că era in afară de buna ordine canonică, Actul de re- 
nunţare a lui Gavril Callimachi n'a putut fi descoperit până acuma,!) 
dar în Decembrie 1781 Dosoltei Herescu a fost silit să se mute în noua 
lui calitate dela Rădăuţi la Cernăuţi, primind 'ca organ de colaborare 
şi consultare un consistoriu alăturea de el, 


Sârbii supuşi Casei de Habsburg aveau pe atunci o situaţie destul 
de puternică în monarhie, înțelegând să-și sporească influenţa lor ori 
de câte ori li se oferea vreun prilej prielnic. Ei nu puteau ingădui 
un episcop ortodox exempt, deci anticanonic, alăturea de mitropolitul 
lor. Episcopia bucovineană a fost supusă astfel, in cele dogmatice și 
spirituale, în anul 1783, mitropoliei de Carloviţ, Sârbii au început în felul 
acesta să se amestece în treburile noastre bisericeşti şi în Bucovina, 
ca şi în Transilvania. Bătrânului Dosoltei i s'a trimis chiar un „coadiutor”, 
un fel de ajutor și îndrumător, în persoana arhimandritului sârb Ghe- 
deon Nichitici, care mai apoi a ajuns episcop la Sibiu, 

În acelaşi timp adiau în spre Bucovina şi alte vânturi. Nunţiul papal 
din Viena, Iosif Garampi, era nerăbdător să ne readucă și acolo la 
dreapta lui credință, mai ales că Ucrainenii uniți din Galiţia colonizați în 
Bucovina se intorceau la început aproape toţi la ortodoxie. Biconte- 
sionalismul, care în zilele noastre a rupt în două şi a sfărâmat lugo- 
slavia, trebuia introdus și in Bucovina. În graba lor de a mântui su- 
fletele Bucovinenilor, unii de abia mai puteau aştepta moartea lui 
Dosoltei, spre a-și înfăptui planurile, Abatele Iosafat Bastassich a şi 
răspândit odată la Viena zvonul că Dosoftei şi-a dat obştescul sfârșit, 
stăruind ca în locul episcopului „schismatic" să fie numit un episcop 
unit, Dosoftei Herescu, impovărat de ani, se mai nătângea însă să-și 
chivernisească vieaţa în scaunul lui episcopal. 

Enzenberg își continua reformele sale în mai ingăduitorul spirit 
iosefinist, Administraţia averilor episcopale și mănăstirești — bunurile 
bisericești cuprind cam 2/s din suprafaţa Bucovinei — a fost seculari- 
zată, formându-se din ele un „fond bisericesc“, încredinţat protecţiunii 
împăratului, care la rândul lui l-a lăsat în grija organelor instituite 
de guvernul său. Regulamentul duhovnicesc („Geistlicher Regulierungs- 


1) CE. [. Nistor, Istoria Bisericii din România, 1916, p 4. 

plan”) din 1786 ii dă Fondului bisericesc destinaţia aceasta: „Toate 
veniturile incurg în vesteria fondului, din care se vor acoperi toate 
cheltuelile pentru feţele bisericeşti și pentru şcoale, iar ceea ce va 
intrece [= prisosi] se va întrebuința numai pentru binele obştesc al 
clerului, al religiunii şi al omenirii.“!) Pentru ce s'a întâmplat cu 
averea acestui Fond, nu mai este nevoie să arăt ce a putut să însemne, 
după vremuri şi chiar până în zilele noastre, acest „bine al omenirii”. 

Dosoitei Herescu, din care unii au vrut să facă un arhiereu de 
deosebite calităţi episcopeşti, nu ni se înfăţişează de loc ca un mare 
luptător pentru drepturile bisericii sale şi ale neamului său, oricât in- 
țelegerea pentru constrângerile împrejurărilor în care a păstorit ne-ar 
ușura judecata asupra lui. A devenit un simplu slujbaş eclesiastic care 
trebuia să se supună ordinelor stăpânilor săi.2) 

S'au impuţinat mânăstirile şi parohiile, dar faptul că mulţi călugări 
şi alţi clerici au trebuit să părăsească Bucovina, a avut şi partea sa 
bună, pentrucă printre aceştia se găseau şi cei străini de neamul nostru, 
pe care regimul fanariot şi ocupaţia rusească i-au adus în țară. 

Nici şcoala lui Vartolomei Măzăreanul n'a putut îi pe placul lui 
Enzenburg. Şi ea a trebuit să-şi oprească activitatea. Pentru pregătirea 
preoților a funcţionat deci o şcoală cu o singură clasă pe lângă episcopia 
din Rădăuţi, mutată şi ea după scurtă vreme la St.-llie, unde a fost 
subt conducerea arhidiaconului sârb Daniil Vlahovici şi i sau mai 
adăogat două clase, Când în 1789 Dosoftei Herescu a inchis ochii de 
veci, Daniil Vlahovici, a fost numit episcop in locul lui. Acesta şi-a mutat 
şi şcoala dela St.-llie la Cernăuţi. Dar şcoala aceasta n'a fost deo- 
camdată decât un institut de destrăbălare şi imbuibare a profesorilor 
ei sârbi. Așa ne-o descrie |. Budai-Deleanu în extrem de interesantul 
său raport asupra Bucovinei din acele zile.) Nu se învăța nimic în 
şcoala aceasta, iar bursele şi certificatele se vindeau pe bani sau în 
schimbul altor daruri şi servicii de tot felul. Când după Daniil Viahovici 
a ajuns episcop în 1823 Isaia Baloşescul, fost elev al lui Vartolomei 
Măzăreanul, şcoala a fost reorganizată şi transformată în Institut teo- 
logic, iar acesta a devenit in 1875 Facultate a Universităţii cernăuţene. 
Şi la Sibiu, sistemul sârbesc de educaţia preoţilor a fost înfrânt numai 
subt Andrei Şaguna, care a lăcut din cursul teologic de şase luni un 
institut de 2 şi apoi de 3 ani de studii. 

Între timp fiii bătrânului Aga Doxachi Hurmuzachi îşi făcuseră 
studiile la liceul german din Cernăuţi, inființat în 1808 în deosebi pentru 

1) 1. Nistor, Isloria Fondului bisericesc din Bucovina, Cernăuţi. 

=) CE. N. Iorga, op. cil., p. 46, 

2) 1. Nistor, Românii şi Rutenii în Bucovina, Buc. 1915, p. 108—200, 


îi 


LUPTELE NAŢIONALE DIN: CELĂLALT VEAC 9: 


copiii funcţionarilor austriaci, şi la Universitatea din Viena. Constantin, 
Eudoxiu, Gheorghe, Alexandru şi Nicolae Hurmuzachi, oricât de trecuţi 
prin şcoli străine, au păstrat duhul moldovenesc moştenit dela părinţii lor. 
Când în 1848 Europa a ajuns în plină fierbere, și revoluțiile noastre 
şi-au avut exilaţii și pribegii. Bucovina a ajuns a doua oară, prin Cer- 
nauca Hurmuzăcheştilor mai ales, o „Românie mare in miniatură”. Au 
venit acolo poetul “Vasile Alecsandri cu fratele său Iancu, Alexandru 
Cuza, viitorul Domn al Principatelor unite, Mihail Kogălniceanu al 
Daciei Literare, Costachi Negri, Gheorghe Sion, A. Russo, fraţii Golești, 
Anastasie Panu și alţii, iar din Transilvania neiîntrecutul dascăl Arune 
Pumnul şi Gheorghe Bariț, fruntaş luptător al vieţii din Ardeal, dar 
şi al solidarităţii Românilor de pretutindeni. Pe la Cernăuţi au poposit 
şi Timotei Cipariu, Iacob Bologa ş. a. 

Bătrânul Hurmuzachi, in anteriu și giubea, îşi aduna oaspeţii de 
pe la conacele lor, iar în întrunirile lor lumina visul Unirii tuturor 
Românilor într'un singur stat, În același timp se puneau la cale pro- 
blemele zilei. 

Cei dintâi pași în spre idealul mai îndepărtat trebuiau făcuţi, În 
Bucovina Hurmuzachi s'a şi pus pe lucru, Preoţii români au fost con- 
vocaţi la Cernăuţi, iar episcopul Eughenie Hacman, în conflict cu ei, 
a trebuit să se plece voinţei lor. Chiar el însuşi a condus apoi în 1848 
deputaţiunea trimisă la Viena, și altă deputaţiune în 1849, care s'a 
prezentat împăratului Franz losef, susținând cererile Românilor, şi anume : 
restabilirea drepturilor garantate Bucovinei, după anexiune prin patenta 
din 1790, redându-se provinciei autonomia ei şi' dându-i-se un corp 
reprezentativ (dieta ţării); reintroducerea limbii româneşti în învățământ; 
autonomie desăvârșită bisericească, în cele spirituale și în admioistra- 
țiunea Fondului bisericesc, şi crearea unei mitropolii comune pentru 
cele trei milioane de Români din monarhia Habsburgilor, deci din Ardeal 
şi Bucovina, 

S'a admis introducerea limbii române în Institutul teologic dela 
Cernăuţi, şcolile au fost trecute de subt autoritatea consistoriului catolic 
şi polon din Lemberg subt conducerea consistoriului bucovinean, încă 
in Decembrie 1848 s'a creat la liceul din Cernăuţi o catedră de limbă 
română, încredințată apoi lui Aron Pumnul. În 1849 Bucovina a fost 
desiăculă de Galiţia, formând de atunci înainte un „ducat“ autonom. 
Numai revendicările in cele bisericeşti n'au putut fi realizate. 

Eughenie Hacman a fost un episcop energic, cu destulă învăţă- 
tură ca să poată face faţă chemării sale. Şi-a adunat cunoștințele în şco- 
lile dela Cernăuţi şi la Viena, cu mai puţin talent, dar cu neînfrânat 
şi mereu întețit dor de parvenire. Temperament viciu ŞI capricios, era 

de o ambiţiune bolnăvicioasă, autoritar şi despot, Ca fiu de ţărani din 
Văslăuţi își avea obârşia întrun mediu ucrainean și a rămas toată 
vieaţa lui o fire refractară, potrivnică năzuințelor naţionale ale Româ- 
nilor păstoriţi de el. Cerând supunere oarbă, ceda doar amenințărilor, 
când îşi credea periclitate situaţia şi interesele, pândea însă prilejul 
prielnic lui, ca să revină la apucăturile sale, Se și înconjura de oameni 
străini nu numai de neamul nostru, dar şi de legea noastră.?) 

Hacman a luat deci toate măsurile ca să-şi atingă scopul şi să-şi 
satisfacă ambiţiunile. Grija lui cea dintâi a fost ca să elimine cu de- 
săvârşire orice amestec al mirenilor din treburile bisericeşti, dar n'a 
procedat la fel şi faţă de mirenii străini pe care i-a avut sfătuitori de 
taină, Dacă conducătorii Românilor bucovineni ar fi vrut şi ar fi putut 
să-i aducă plocon întreg Ardealul ortodox, să-i schimbe toiagul de 
episcop în cârjă mitropolitană şi să-l mai facă şi baron, atunci negreşit 
că s'ar fi înțeles de minune cu ei. Recrudescența absolutistă în mo- 
narhia austro-ungară dintre anii 1851—1860 l-a ajutat mult ca să poată 
transforma eparhia sa într'un pașalâc duhovnicesc. 

In Transilvania, însuşi Andrei Şaguna a condus războiul sfânt pentru 
neam şi lege. In Bucovina, unde Eughenie Hacman se bucura de 
sporul Ucrainenilor veniţi din Galiţia, a trebuit ca Românii să ducă 
luptă crâncenă până şi impotriva arhipăstorului lor. Printre preoţi se 
dinstingea tot mai mult în acţiunea aceasta Silvestru Morariu-Andrie- 
vici, care avea să fie în anii 1880—1895 cel mai luminat, cel mai ho- 
tărit şi cel mai vrednic dintre mitropoliţii Bucovinei, 

Când în 1860 absolutismul austriac se prăbuşea din nou în ne- 
putinţele și destrăbălările sale, reprezentanţii Românilor din Banat, Tran- 
silvania și Bucovina şi-au reinoit Ja Viena stăruințele pentru înființarea 
unei mitropolii a tuturor Românilor. Împăratul a dispus ca toţi chi- 
riarhii ortodocși să se adune la Carloviţ, după ce vor fi consultat cre- 
dincioşii din eparhiile lor, şi să-i facă, în baza încheierilor din sinodul 
lor, propunerile pe care le vor crede mai nimerite pentru organizarea 
bisericii lor. 

Eughenie Hacman şi-a convocat consistorul impreună cu alţi 44 
preoţi şi a constatat în adunarea aceasta, care na avut alt rol decât 
ca să-i aprobe vederile și dorințele, că eparhia bucovineană cuprinde 
Români şi Ucraineni, că Românii nu vor să rămână supuși mitropoliei 
din Carloviţ, iar Ucrainenii nu vor să devină sufragani ai unei mi- 
tropolii ardelene, că astfel singura soluție care i-ar împăca și pe unii 
şi pe alţii ar fi crearea unei mitropolii bucovinene.!) Hotăririlor luate 

1) Ci. şi broşura mea ÎI. G. Sbiera, Cernăuţi 1936, p. 12—14. 


1) cf. |. G. Sbiera, Familiea Sbiera, Cernăuţi, 1889, p. 164; |. Nistor Istoria 
bisericii din România, p. 81. 

în scopul acesta le-a dat numirea ipocrită de „Dorinţe ale dreptere- 
dinciosului cler din Bucovina“ şi înarmat cu ele a susţinut la Carloviţ 
înființarea unei mitropolii a Ardealului, dar a cerut o mitropolie deo- 
sebită şi neatârnată și pentru Bucovina, 

Cunoaştem cuvintele de aspră dojană şi pline de amărăciune pe 
care le-a avut Şaguna pentru acel „dreptcredincios cler al Bucovinei." 
Românii bucovineni nu s'au lăsat intimidaţi de manoperile lui Hacman, 
Conduși de Eudoxiu Hurmuzache, Petrino, Vasilco, Bruchental şi 
alţi intelectuali au rămas solidari cu Șaguna. Când în 1864 episcopia 
sibiană a fost înălțată la rangul de mitropolie, Şaguna a primit dela 
Românii bucovineni o adresă omagială, trimisă din Cernăuţi în Ianuarie 
1865. Citim într'insa cuvinte ca acestea cu puternice accente de dem- 
nitate românească, de frăţească solidaritate şi de revoltă în faţa ne- 
dreptăţii făcute Bucovinei deapururea române : 


„Altă veste mai îmbucurătoare şi alt dar mai măreț nu ni poate 
sosi nouă dreptredincioşilor în ziua Naşterii Mântuitorului lumii, decât 
fu vestea despre denumirea Prea Stinţiei și Excelenței Tale de Arhi- 
păstor şi Mitropolit al Românilor ortodocşi din Ardeal şi Ungaria... 
Mare este bucuria noastră, Preasfinţite Părinte, pentrucă în demni- 
tatea Prea Stinţiei Tale de Mitropolit vedem începutul realizării do- 
rinţelor noastre, care nu tind la alta, decât ca să putem scăpa odată 
şi biserica noastră din Bucovina dintr'o stare de tot anormală,.,, căci 
aici la noi nu domnesc învățăturile cele sfinte ale Mântuitorului, ci 
numai capriciul şi interesele omeneşti, Bucuria noastră ar fi fost de- 
plină, fără durere de inimă, dacă am fi văzut figurând în actul numirii 
Excelenței Tale de Mitropolit şi biserica noastră din Bucovina !,,. Pro- 
istoşii bisericii noastre... nu prea vreau să bage în seamă dorinţele 
respicate de repeţite ori ale drepcredincioșilor din dieceza Bucovinei; 
şi clerul se teme, nu cutează de a-şi ridica glasul său în faţa lumii, 
pentrucă: este terorizat |,., Se terorizează chiar mirenii, şi apoi ce să 
zicem noi de preoți? Aceştia sufăr și tac, sperând numai în provi- 
dența dumnezeiască şi așteptând pe un mântuitor! Acest mântuitor 
eşti Prea Sfinţia Ta, Părinte Mitropolite |...» 1) 

Dar de-a-curmezişul acestui început de realizare a dorințelor ro- 
mâneşti din Bucovina şi de pretutindeni s'a așezat în curând un nou 
obstacol de neinvins, Austro-Ungaria a devenit în 1867 monarhie dua- 
listă, Nici Viena, nici Pesta lui Andrâssy, mai ales, nu mai puteau cu- 
prinde în concepţia lor gândul ca după divorțul lor să mai dăinuiască 
organizaţii care să unească cetăţenii de dincoace și de dincolo de ho- 


1) Nistor, op, cit. p. 214—218. 

tarul tras de actul lor de despărţenie. Dualismul din 1867 nu trebuia 
să satisfacă numai orgoliul naţional al Ungurilor, ci să şi sfăşie cele- 
lalte unități naţionale din lăuntrul unei Austro-Ungarii unitare, Până 
şi Sârbii din Dalmația devenită austriacă nu mai erau să asculte de 
mitropolitul lor din Carloviţ. Gloria lui Şaguna, pe de altă parte, îi 
tulbura lui Eughenie Hacman veghea lui plină de venin şi de invidie. 

Era în lanuarie 1873. Hacman se găsea la Viena în așteptarea 
biruinței sale şi scuturat de frigurile răzbunării asupra mirenilor şi cleri- 
cilor din dieceza lui. Aceştia nu-l voiau mitropolit şi au protestat îm- 
potriva unei asemenea numiri. Au protestat și patriarhatul sârb şi mi- 
tropolitul Moldovei, s'a alarmat și patriarhul dela Constantinopole. Cu 
toate acestea Hacman a fost numit mitropolit, făcându-i-se sufragani 
episcopii sârbi de Zara şi de Cattaro, Dar în vanitatea şi ura sa, Hacman 
n'a fost împăcat cu sine însuși. Subt povara “protestelor şi mustrărilor 
unanime, s'a prăbușit și stins de veci în presara zilei în care avea să 
se reîntoarcă la Cernăuţi, spre a fi instalat în noua lui demnitate de 
Arhiepiscop şi Mitropolit al Bucovinei şi al Dalmației. Autorităţile i-au 
trimis rămăşiţele pământeşti ca să fie astrucate în catedrala - din Cer- 
năuţi, în pământul Bucovinei căreia i-a făcut atâta rău. Inalţii dem- 
nitari ai bisericii din Bucovina şi profesorii dela Institutul teologic din 
Cernăuţi au refuzat să ia cuvântul la înmormântare, 

Ne oprim aci în evocarea acelei „Românii mari în miniatură”, a 
Bucovinei care a fost şi merita să reinvie. Bucata din scoarța pămân- 
tului care ii poartă numele a fost recucerită şi smulsă iadului bolşevic. 
Rodul ei omenesc se îndreaptă iar spre rosturile sale fireşti, Să fie tot 
mai vrednică de tot ce a fost podoaba aleasă a acelei încântătoare 
„dulce Bucovină“ a lui Vasile Alecsandri, a Hurmuzăcheştilor şi a lui 
Silvestru Morariu, luptătoare în rândurile cele dintâi, alăturea de fraţii 
de pretutindeni, ca în 1821, în 1848 şi în 1918, Aceasta este Bucovina 
care va fi și trebue să fie şi pe care o dorim cu toții. 

